Danas ćemo se zabavljati zadatcima riječima. Sva rješenja ćeš pronaći pri dnu stranice, ali pokušaj najprije samostalno riješiti zadatke. Pomozi si crtanjem, isprobavanjem, pisanjem…

Neka ti matematika bude zabava.

1. Koliko puta treba rezati štap da bi bio razrezan na 6 dijelova? Nacrtaj.
2. Koliko puta se mora napisati jedinica ako se želi pomoću znamenaka napisati svaki broj manji od 20? (napiši brojeve, izbroji koliko puta si napisao/napisala znamenku 1)
3. Petnaest cvjetova rasporedi u 5 vaza tako da u svakoj vazi bude različit broj cvjetova i da niti jedna vaza ne ostane prazna. Nacrtaj.
4. U sobu su ušla 2 oca i 2 sina, a ipak su ušle samo 3 osobe. Je li to moguće?
5. U seoskom dvorištu su guske i mačke. Te životinje imaju ukupno 7 glava i 18 nogu. Koliko je ukupno mačaka, a koliko gusaka u tom dvorištu? (isprobavaj: 6 mački i 1 guska imaju 7 glava, ali imaju 24 + 2 = 26 nogu, a to prema zadatku nije dobro)

Rješenja:

1. 5 puta
2. 12 puta
3. U vazama trebaju biti 1, 2, 3, 4 i 5 cvjetova.
4. Da. U sobu je ušao Marko, Markov sin i Markov unuk (razmisli tko su 2 oca, a tko 2 sina).
5. 2 mačke i 5 gusaka